|  |  |  |
| --- | --- | --- |
|  |  |  |
| **GUVERNUL REPUBLICII MOLDOVA**  **H O T Ă R Â R E nr**.**\_\_\_\_\_\_\_**  **din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **2024**  **Chișinău** | | |

**privind activitatea Comitetului Național Codex Alimentarius**

În temeiul art. 1 din Hotărârea de Guvern nr. 1342/1997 privind aderarea Republicii Moldova la Statutul Comisiei Codex Alimentarius (Monitorul Oficial al Republicii Moldova, 1997, nr. 71, art. 605), Guvernul HOTĂRĂȘTE:

1. Se aprobă:
2. Instituirea Comitetului Național Codex Alimentarius cu statut de organ consultativ al Guvernului Republicii Moldova în problemele unificării cerințelor față de calitatea și siguranța circuitului alimentar și ale propagării principiilor alimentației sănătoase în conformitate cu recomandările Comisiei Codex Alimentarius și se aprobă componența lui instituțională, conform anexei nr. 1;
3. Regulamentul Comitetului Național Codex Alimentarius, conform anexei nr.2.
4. Membrii Comitetului Național Codex Alimentarius vor fi remunerați la locul serviciului lor de bază.
5. Se abrogă:
6. Hotărârea Guvernului Republicii Moldova nr. 866/1999 despre instituirea Comitetului Național Codex Alimentarius (Monitorul Oficial al Republicii Moldova, 1999, nr. 106-108, art. 934);
7. Hotărârea Guvernului Republicii Moldova nr. 419/2000 despre aprobarea Regulamentului Comitetului Național Codex Alimentarius (Monitorul Oficial al Republicii Moldova, 2000, nr. 54, art. 501).

**Prim-ministru Dorin RECEAN**

Contrasemnează:

Viceprim-ministru,

Ministrul agriculturii și Vladimir BOLEA

industriei alimentare

Anexa nr. 1

la Hotărârea Guvernului

Republicii Moldova nr.

Componența instituțională

a Comitetului Național Codex Alimentarius

Membrii Comitetului:

1. Agenția Națională pentru Siguranța Alimentului;

2. Ministerul Agriculturii și Industriei Alimentare;

3. Agenția Națională pentru Sănătate Publică;

4. Ministerul Sănătății;

5. Ministerul Mediului;

6. Ministerul Dezvoltării Economice și Digitalizării;

7. Centrul Republican de Diagnostic Veterinar;

8. Centrul de Metrologie Aplicată și Certificare;

9. Universitatea Tehnică a Moldovei;

10. Institutul de Standardizare din Moldova;

11. Academia de Științe a Moldovei;

12. Asociațiile de profil.

Anexa nr. 2

la Hotărârea Guvernului

Republicii Moldova nr.

**Regulamentul**

**Comitetului Național Codex Alimentarius**

**I. DISPOZIȚII GENERALE**

**1.** Comitetul Național Codex Alimentarius (denumit în cele ce urmează Comitetul) este structura consultativă a Guvernului Republicii Moldova în problemele unificării cerințelor față de calitatea (inclusiv siguranța) circuitului alimentar și ale propagării principiilor alimentației sănătoase în conformitate cu recomandările Comisiei Codex Alimentarius, organul comun al organizației pentru Agricultură și Alimentației și al Organizației mondiale a Sănătății (FAO/OMS), în cadrul căruia Comitetul reprezintă interesele Republicii Moldova.

**2.** Componența instituțională a Comitetului este conform anexei nr.1.

**3.** Termenul de activitate a Comitetului este nelimitat.

**4.** Reședința Comitetului și punctul de contact cu Comisia Codex Alimentarius sunt amplasate în instituția Agenția Națională pentru Siguranța Alimentelor, str. Mihail Kogălniceanu 63 MD-2009, mun.Chisinau, Republica Moldova.

**5.** Comitetul își planifică activitatea potrivit necesităților economiei naționale și obiectivelor sale statutare.

**II. ORGANIZAREA ACTIVITĂȚII COMITETULUI**

**6.** Comitetul își convoacă ședințele pe măsura necesităților, dar cel puțin trimestrial. Ședințele lui sunt deliberative dacă la ele asistă cel puțin două treimi din membri, acest număr constituind cvorumul pentru adoptarea deciziilor.

**7.** Președintele Comitetului este împuternicit:

1) să reprezinte interesele Guvernului Republicii Moldova în ceea ce privește asigurarea și menținerea standardelor de calitate (inclusiv siguranță) ale circuitului alimentar în organele de stat, Comisia Codex Alimentarius și în alte organisme internaționale;

2) să propună elaborarea unor regulamente, standarde și prescripții în domeniul circuitului alimentar, armonizarea cu recomandările Comisiei Codex Alimentarius, și examinarea lor în Ședințele Comitetului;

3) să convoace și să conducă ședințele comitetului;

4) să repartizeze membrilor Comitetului proiectele documentelor de referință, elaborate în țară sau propuse de Comisia Codex Alimentarius,, pentru examinare și propuneri;

5) să prezinte Guvernului Republicii Moldova și Comisiei Codex Alimentarius proiecte de documente și amendamente la documentele vizând circuitul alimentar.

**8.** Secretarul Comitetului, care este și Punctul de Contact Codex, are următoarele atribuții:

1) să organizeze convocările Comitetului;

2) să asigure membrii Comitetului cu proiectele documentelor ce urmează să fie examinate în ședințe;

3) să generalizeze propunerile membrilor Comitetului și să le prezinte solicitanților;

4) să țină lucrările de secretariat și evidența activității Comitetului.

**III. OBIECTIVELE PRINCIPALE ȘI FUNCȚIILE DE BAZĂ ALE COMITETULUI**

**9.** Obiectivele principale ale Comitetului sunt:

1) protecția sănătății consumatorilor în raport cu factorul alimentar;

2) facilitarea comerțului internațional prin excluderea barierelor și asigurarea unei practici oneste în comerț.

**10.** Comitetul exercită următoarele funcții de bază:

1) determinarea priorităților, inițierea, dirijarea și coordonarea activităților de unificare a cerințelor față de alimente de către organismele și organizațiile guvernamentale și neguvernamental, conform compartimentelor specificate în grupurile de lucru;

2) conlucrarea cu OMS, FAO, Comisia Codex Alimentarius și alte organisme internaționale în domeniul calității (inclusiv siguranței) circuitului alimentar;

3) elaborarea recomandărilor referitor la politica națională în domeniul alimentar;

4) organizarea măsurilor de informare a populației, agenților economici, autorităților administrației publice centrale și locale și altor factori de decizie despre reglementările naționale și internaționale și adoptarea deciziilor în domeniul calității (inclusiv al siguranței) circuitului alimentar referitor la materiile prime alimentare, alimente, aditivi alimentari, ambalare, marcare, metode de investigare, sistemele de certificare și inspectare la exportul/importul mărfurilor etc. și la propagarea principiilor, declarate de Comisia Codex Alimentarius;

5) stabilirea și întreținerea relațiilor cu societățile sau structurile similare de peste hotare.

**IV. GRUPURILE DE LUCRU ALE COMITETULUI**

**11.** Comitetul își constituie următoarele grupuri de lucru care-și vor profila tematic activitatea conform principalelor aspecte ale circuitului alimentar.

1) principii generale (igiena, ambalarea și etichetarea alimentelor, inspectarea conformității lor în cadrul operațiunilor de export/import, sisteme de certificare a alimentelor);

2) aditivi alimentari și contaminanți (reziduuri de pesticide, preparate veterinare în alimente, agenți biologic activi, etc.);

3) metode de investigare în laborator și de prelevare a probelor;

4) carne (inclusiv de pasăre) și produse din carne, ouă și produse din ouă,

5) lapte și produse lactate;

6) cereale și produsele rezultate din prelucrarea lor;

7) legume, fructe, pomușoare proaspete și prelucrate;

8) zahăr;

9) uleiuri și alte grăsimi, proteine de origine vegetală;

10) nutriția umană și produsele cu destinație specială;

11) alte produse și grupuri de produse.

Persoanele responsabile din grupurile de lucru pot forma echipe de creație, care se vor preocupa de anumite sarcini și probleme la zi.

**V. OBLIGAȚIUNILE MEMBRILOR COMITETULUI**

**12.** Membrii Comitetului au următoarele obligațiuni:

1) să participe la ședințele Comitetului și ale grupurilor de lucru ale acestuia;

2) să contribuie la coordonarea activității intersectoriale în domeniul circuitului alimentar și să elaboreze recomandări pentru Guvern în acest domeniu;

3) să actualizeze documentele naționale de referință vizând circuitul alimentar, luând drept bază standardele și recomandările Comisiei Codex Alimentarius și grupurile de lucru ale Comitetului;

4) să-și expună concluziile asupra proiectelor de standarde și recomandări elaborate de alte state, Comisia Codex Alimentarius și grupurile de lucru ale Comitetului;

5) în cadrul elaborării materialelor, să-și fundamenteze propunerile pornind de la interesele sănătății populației Republicii Moldova, prescripțiile internaționale și rezultatele cercetărilor științifice în domeniu.

**VI. DREPTURILE MEMBRILOR COMITETULUI**

**13.** Membrii Comitetului sunt în drept:

1) să colaboreze, prin intermediul Comitetului, cu Comisia Codex Alimentarius, comitetele de profil ale acesteia și structurile internaționale pentru protecția consumatorilor;

2) să inițieze activități de elaborare a standardelor naționale, a codurilor deontologice, ghidurilor și altor asemenea reglementări referitoare la alimentația umană și circuitul alimentar, ținând cont de realizările științei și tehnicii și de recomandările Comisiei Codex Alimentarius;

3) să examineze proiectele standardelor înaintate Comisiei Codex Alimentarius spre aprobarea de către alte state și să propună prin intermediul Comitetului modificări și completări;

4) să participe la elaborarea recomandărilor referitoare la politica națională în domeniul nutriției și circuitului alimentar;

5) să participe la simpozioane, seminare și ședințele grupurilor de lucru ale Comisiei Codex Alimentarius sau ale Comitetului pe probleme științifice și practice ale circuitului alimentar.

6) să atragă, la necesitate, în activitatea sa reprezentați a diverselor instituții de profil.

**VII. ACTIVITATEA FINANCIARĂ**

**14.** Comitetul nu este persoană juridică, nu dispune de conturi proprii bancare și nu efectuează operațiuni financiare, iar membrii lui sunt salarizați la locul de muncă de bază.

Cheltuielile comportate de activitatea nemijlocită a Comitetului (participarea la ședințe, examinarea unor proiecte de documente, elaborarea propunerilor) sunt acoperite de către departamentele, asociațiile sau organizațiile (conform grupului de lucru), care au delegat membrii Comitetului, din fondurile respective.

**15.** La rezolvarea anumitor probleme care necesită cheltuieli financiare, pentru fiecare caz aparte vor fi elaborate propuneri argumentate de finanțare, însoțite de devizul de cheltuieli. Ele vor fi prezentate Ministerului Finanțelor spre aprobare, urmând ca plata să fie efectuată de solicitanți.

**VII. ÎNCETAREA ACTIVITĂȚII COMITETULUI**

**16.** Activitatea Comitetului poate înceta în baza unei hotărâri speciale a Guvernului Republicii Moldova.